b'\n_START_ARTICLE_\nHileris\n_START_PARAGRAPH_\nHileris (nuo angl. healer \xe2\x80\x93 gydytojas pla\xc4\x8di\xc4\x85ja prasme) yra Lietuvoje naudojamas terminas apib\xc5\xabdinti alternatyviosios medicinos praktikuotojus, atliekan\xc4\x8dius chirurgines operacijas tiesiog pir\xc5\xa1tais (angl. faith surgery). \xc5\xa0i praktika ypa\xc4\x8d populiari Filipinuose ir Brazilijoje ir pritraukia daug pacient\xc5\xb3 i\xc5\xa1 viso pasaulio.\n_START_SECTION_\nEfektas\n_START_PARAGRAPH_\nHileriai operuoja visada tik pilvo srit\xc4\xaf, nesvarbu, kuo serga pacientas. Operacija vyksta visi\xc5\xa1kai be jokio skausmo, \xe2\x80\x9echirurgas\xe2\x80\x9c brauko pir\xc5\xa1tais per ligonio pilv\xc4\x85, teka kraujas, karts nuo karto i\xc5\xa1traukiami neai\xc5\xa1k\xc5\xabs vidaus organ\xc5\xb3 gabaliukai, ar kre\xc5\xa1uliai, ar ka\xc5\xbekas pana\xc5\xa1aus. Pati tariamo pj\xc5\xabvio vieta da\xc5\xbeniausiai nematoma, j\xc4\x85 dengia delnas. Kas kiek laiko hileris ar jo asistentas pavalo krauj\xc4\x85 aplink operacijos viet\xc4\x85 kempine. Galiausiai rankos nuo pilvo patraukiamos, vieta nuplaunama, nesimato joki\xc5\xb3 \xc5\xbeaizdos p\xc4\x97dsak\xc5\xb3. Pacientas laikomas pagydytu._NEWLINE_Hileriai teigia, kad tokiu b\xc5\xabdu jie i\xc5\xa1 organizmo i\xc5\xa1traukia \xc4\xafvairius kenksmingus objektus, kaip kad augliai, \xc4\xafskaitant v\xc4\x97\xc5\xbeinius, p\xc5\xabliai ir kiti. Kai kurie teigia, kad tai yra materializuota bloga energija, d\xc4\x97l kurios pacientas sirgo._NEWLINE_\xc5\xa0i operacija neduoda jokio teigiamo efekto, i\xc5\xa1skyrus placebo, jei pacientas tiki jos veiksmingumu. Pati savaime taip pat neduoda ir jokio neigiamo efekto, kadangi i\xc5\xa1 ties\xc5\xb3 intervencijos \xc4\xaf k\xc5\xabn\xc4\x85 n\xc4\x97ra, o visa operacija t\xc4\x97ra tik rank\xc5\xb3 miklumo triukas. Ta\xc4\x8diau pasekm\xc4\x97s gali b\xc5\xabti ypa\xc4\x8d pavojingos, jei pacientas mano es\xc4\x85s i\xc5\xa1gydytas ir nesikreipia \xc4\xaf tikrus gydytojus ar nutraukia prad\xc4\x97t\xc4\x85 gydymosi praktik\xc4\x85. Yra \xc5\xbeinoma daug atvej\xc5\xb3, kai, galb\xc5\xabt manydami es\xc4\x85 sveiki, hileri\xc5\xb3 pacientai mir\xc4\x97 nuo sunki\xc5\xb3 lig\xc5\xb3. Bene garsiausias yra JAV humoristo Andy Kaufmano atvejis.\n_START_SECTION_\nMetodas\n_START_PARAGRAPH_\nHileri\xc5\xb3 gydymas atliekamas rank\xc5\xb3 miklumo ir kartais \xe2\x80\x93 tam tikro i\xc5\xa1ankstinio pasiruo\xc5\xa1imo pagalba. Hileris lengvai pasiekiamoje vietoje turi pasl\xc4\x97p\xc4\x99s vi\xc5\xa1\xc4\x8diuko ar kito gyv\xc5\xabno dali\xc5\xb3, kurias operacijos metu gali nepastebimai pasiimti ir \xe2\x80\x9ei\xc5\xa1traukti\xe2\x80\x9c i\xc5\xa1 paciento pilvo. Vienas i\xc5\xa1 b\xc5\xabd\xc5\xb3 yra laikyti juos po stalu, netoli kempin\xc4\x97s, kad b\xc5\xabt\xc5\xb3 galima paimti kartu su kempine, arba pad\xc4\x97jus kempin\xc4\x99 atgal, kad veiksmas atrodyt\xc5\xb3 nat\xc5\xabraliai. Kitas b\xc5\xabdas yra specialaus dirbtinio pir\xc5\xa1to naudojimas, operacijos metu rankos juda greitai, viena pridengin\xc4\x97ja kit\xc4\x85, tad ne\xc4\xafmanoma (ypa\xc4\x8d \xe2\x80\x93 i\xc5\xa1 anksto ne\xc5\xbeinant) pasteb\xc4\x97ti, kad \xe2\x80\x9echirurgas\xe2\x80\x9c turi vienu pir\xc5\xa1tu daugiau. Dirbtiniame pir\xc5\xa1te yra gyv\xc5\xabno kraujas ir organ\xc5\xb3 dalys, tariamai i\xc5\xa1traukiamos i\xc5\xa1 paciento._NEWLINE_Da\xc5\xbenai hileris padaro ant paciento pilvo odos rauk\xc5\xa1l\xc4\x99, kuri\xc4\x85 u\xc5\xbelenkia. Tada \xe2\x80\x9ei\xc5\xa1 po jos\xe2\x80\x9c teka kraujas, traukiami kre\xc5\xa1uliai. Taip sudaromas vaizdas, tarsi ten i\xc5\xa1 ties\xc5\xb3 b\xc5\xabt\xc5\xb3 prapjauta \xc5\xbeaizda, kartais net \xe2\x80\x93 kad dalis pla\xc5\xa1takos i\xc5\xa1ties \xc4\xafki\xc5\xa1ta pacientui \xc4\xaf pilv\xc4\x85._NEWLINE_Kraujo kiek\xc4\xaf padidinti galima naudojant t\xc4\x85 pa\xc4\x8di\xc4\x85 kempin\xc4\x99, u\xc5\xbepylus \xc5\xa1iek tiek vandens, atrodo, tarsi kraujo daug daugiau. Kartais kita kempin\xc4\x97 b\xc5\xabna sumirkyta kraujyje._NEWLINE_Profesionali\xc5\xb3 iliuzionist\xc5\xb3 nuomone, triukas yra labai paprastas ir lengvai pakartojamas. Hilerio operacij\xc4\x85 yra atlik\xc4\x99 daug mag\xc5\xb3, tarp j\xc5\xb3 James Randi, Penas ir Teleris, o Lietuvoje \xe2\x80\x93 Arvydas Stonys.\n_START_SECTION_\nIstorija\n_START_PARAGRAPH_\nFilipinuose hileri\xc5\xb3 pradininkas buvo Eleuterio Terte, nuo 1940 met\xc5\xb3 kartu su savo mokiniu operav\xc4\x99 \xc5\xbemones ir mok\xc4\x99 \xc5\xa1io b\xc5\xabdo kitus._NEWLINE_1967 metais JAV buvo are\xc5\xa1tuotas \xc5\xa1iuo metodu gyd\xc4\x99s Tony Agpaoa._NEWLINE_Hileriai JAV labai pagars\xc4\x97jo po to, kai garsus komikas Andy Kaufman 1984 metais nuvyko \xc4\xaf Filipinus operuotis v\xc4\x97\xc5\xbeio. Filipinietis Jun Labo teig\xc4\x97 pa\xc5\xa1alin\xc4\x99s jam plau\xc4\x8di\xc5\xb3 v\xc4\x97\xc5\xbe\xc4\xaf, ta\xc4\x8diau tais pa\xc4\x8diais metais Kaufmanas mir\xc4\x97._NEWLINE_Turb\xc5\xabt \xc5\xbeymiausiais visame pasaulyje filipinietis hileris yra Alex Orbito. 2005 met\xc5\xb3 bir\xc5\xbeelio 14 dien\xc4\x85 jis buvo are\xc5\xa1tuotas Kanadoje u\xc5\xbe pacient\xc5\xb3 apgaudin\xc4\x97jim\xc4\x85 (tariamas operacijas)._NEWLINE_Brazilijoje hileri\xc5\xb3 gydymas prasid\xc4\x97jo bent jau nuo 1950 met\xc5\xb3, bet gali b\xc5\xabti ir anks\xc4\x8diau.'